آلبانیا اراضیسینده ۳۰دان آرتیق شهر وار ایدی کی, بۇنلار دا اهمیتلی صنعت‌کارلیق و تجارت, سیاسی, ایداری, مدنی و دینی مرکزلر روْلۇنۇ اوْیناییردیلار. اؤلکه‌نین یۆکسلیشی دؤورۆنده آلبانیا شیمالدان بؤیۆک قافقاز داغلاری, جنوبدان تالیش سلسله‎سی, شرقدن خزر دنیزی, باتی(غرب)دن ایسه گۆرجۆستانلا محدودلاشان بؤیۆک بیر اراضینی اَحاطه ائدیردی. بۇ برکتلی و زنگین اؤلکه عصرلر بوْیۇ بیر چوْخ خالْقلارین و غصبکار دؤولتلرین دقّتینی اؤزۆنه جلْب ائدیردی. هله ائر.او. اۆچ-ایکی عصرلرده اؤلکه‌یه شیمالدان ماساقئت و سارمات طایفالاری مۆداخیله ائتمیش و خزر ساحلینده بیر مودّت مؤجود اولموش مازکۆت دؤولتینی یاراتمیشدیرلار. ائر.او. بیر یۆزیللیکدن باشلایاراق روملیلارین لئگیوْنلاری جنوبی قافقازا, اوْ جمله‎دن آلبانیایا بیر نئچه دفعه یۆرۆش ائتمیشدیلر. ایمپئراتوْر دوْمیتسیاناین دؤورۆنده (er.əv. ۸۳-۹۶) روملیلار خزر دنیزینین ساحللرینه گلیب چیخمیشدیلار. بۇ بارده قوْبۇستاندا تاپیلمیش لاتین دیللی قایاۆستۆ یازی خبر وئریر. ائرامیزین ۷۰جی ایللرینده اؤلکه‌یه شیمالدان آلان طایفالاری باسقین ائدیب کامبیسئنا اوستانینی ضبط ائتدیلر. بۇ باسقین و ساواشلره باخمایاراق قافقاز آلبانیاسی اؤزۆنۆن دؤولت مستقللیینی قوْرۇیۇب ساخلایا بیلمیشدیر.